આ બાજુ સુરપાળ અને રૂપમતિ રાત્રે ગુપ્તમાર્ગેથી નાસી છુટ્યા અને બીજી બાજુ સવાર પડતાવેંત જયશિખરીએ કિલ્લાના દરવાજા ખોલી નખાવ્યા.આજે યુધ્ધનો બાવનમો દિવસ હતો.પંચાસરનું સૈન્ય મરણિયું બની ભુવડના સૈન્ય પર તુટી પડ્યું.જયશિખરીએ હાહાકાર મચાવી દીધો.અનેકના માથા વાઢતો તે જે તરફ જતો એ બાજુ લાશોના ઢગ ખડકાતા.આખરે તેનું મસ્તક કપાયું.અને એવું કહેવાય છે કે મસ્તક વિનાનું ધડ સતત ત્રણ દિવસ સુધી રણમેદાનમાં ઘુમ્યું ! ભુવડના લગભગ સૈન્યનો કચ્ચરઘાણ નીકળી ગયો અને આખરે ધડ પડ્યું.ભુવડ જીત્યો પણ આ વિજય તેન બહુ મોંઘો પડ્યો હતો ! તેણે પંચાસરમાં પ્રવેશ કર્યો.ભુવડ દુશ્મનની વિરતાની પણ પ્રશંસા કરનાર,ગુણગ્રાહી યોધ્ધો હતો.તેણે પંચાસરમાં જયશિખરીની પ્રતિમા બનાવી.